**I вариант**

**1 нче бүлек**

|  |
| --- |
| **Текстны тыңлагыз һәм 1 биремне эшләгез. Башта биремнең номерын, аннары изложение текстын языгыз.**  |

**1. Текстны тыңлагыз һәм кыска изложение языгыз.**

Текстны тыңлагач, микротемаларны билгеләгез. Тулы текстның һәм андагы микротемаларның төп эчтәлеген бирергә кирәклеген истә тотып эшләгез.

Изложениенең күләме **50 сүздән** ким булмаска тиеш.

Изложениене чиста һәм танырлык итеп языгыз.

 Туган көндә

Бүген Фәридәнең туган көне.Әнисе,иртүк торып,бик матур торт пешерде.Өстәлгә төрле-төрле тәмле- татлы сый-хөрмәт тезде.

 Өстендәге күлмәге дә бик матур Фәридәнең.Анысын да әнисе тегеп кидерде аңа. Чәчлә ренә күлмәге төсле ал тасмадан күбәләкләр такты.

Өйләре дә скиткеч матур бүген аларның.Бөтен нәрсә ялт иткән.Бар да чиста,бар да пөхтә,бар да матур,бар да елмаеп-көлеп кенә торгандай күренә.

 Фәридә,куана-куана,тирә-якка күз йөртеп чыкты.Күр инде,хәтта өстәлдәге чәчәкләргә кадәр елмая.Әле бүген генә алып кайткан,күрәсең,аларны әнисе!

 Бар да шундый матур,шундый күңелле! Тиздән аның дус кызлары да килеп җитәр...

 Фәридә әнисе янына аш бүлмәсенә керде.

 -Әни,әни,дим,әйдә,әби бүгенгә генә залга,минем кунакларым янына чыкмасын,ә? Югыйсә бүген анда бөтен нәрсә шундый матур,шундый яңа.Ә әби шундый иске,әйем лә, шундый карт... бер дә килешми.

 Әнисе башта аңламыйчарак торды.Аннары,кинәт кенә хәлсезләнеп киткәндәй,кулларын салындырып,урындыкка сеңде.Кулларын тезләренә куйган килеш,байтак вакыт шулай сүзсез утырды ул.Аның йөзе бөтенләй үзгәргән,зур күзләре тирәнәеп,каралып киткәндәй булган иде.

 -Менә нәрсә,Фәридә,дусларыңа шалтыратып әйт:бүген туган көнеңне уздырмыйбыз...-диде ул.(185 сүз)

 (Резеда Вәлиевадан)

Кыска изложение өчен текст турында белешмә

|  |  |
| --- | --- |
| Абзац номеры | Микротемалар(мәгънәви кисәкләр) |
| 1 | Бүген Фәридәнең туган көне |
| 2 | Бар да шундый матур,шундый күңелле!Тиздән аның дус кызлары да килеп җитәр... |
| 3 | -Әби шундый иске,әйем лә,шундый карт.... |
| 4 | -Бүген туган көнеңе уздырмыйбыз. |

**2 нче бүлек**

|  |
| --- |
| **Текстны укыгыз һәм 2-10 нчы биремнәрне үтәгез.** |

Хәрәмләшү

1) Көз. 2) Апалы-энеле Айнур белән Рафис, йөгерешеп, урамны чыктылар да тау итәгендә үскән агачлар арасына ашыктылар. 3) Исәпләре: төрле-төрле агач яфракларын җыеп, альбомнарына беркетү иде... 4) Ул яфраклар шундый матур: сары, кызыл, куе кызыл, көрән, тагын әллә нинди төслеләр... 5) Алар “Мине ал!”, “Мин менә монда!” дигәндәй кызыктырып чакыралар, җилгә ияреп, аяк астына түшәләләр.

 6) Айнур бик ашыгып җыя, хәтта энесе күреп алган яфракларны да аның кул астыннан ук тартып алырга өлгерә. 7) Энесе кулын сузган килеш авызын ачып кала һәм тагын тырыша-тырыша җыярга керешә. 8) Матуррак яфрак тапкан саен, апасы:

- Кара әле, Рафис, мин ниндиен таптым! – дип мактана. 9) Тик үзе, Рафис күреп өлгергәнче, күзләрен елтыратып, тапкан яфрагын тиз генә артка яшерә.

10) Менә Рафис та, бик матур каен яфрагы табып, шатлыгыннан:

- Әй апа, мин синекеннән дә матуррак яфрак таптым! – дип кычкырып җибәрде.

11) Апасы шунда ук йөгереп килеп:

- Бу миңа, - диде һәм, энесе кулындагы яфракны эләктереп алып, үзенекеләре арасына яшереп тә куйды. 12) Рафис гарьлегеннән чүт кенә еламыйча калды. 13) Бераздан соң Айнур энесен өйгә чакырды. 14) Апасы кочагындагы яфракларга карап көрсенде Рафис, ләкин калып җыясы итмәде.

15) Менә кинәт көчле җил кузгалып, башта Рафисны йолкып-талкып үтте, аннан соң, бөтерелә-бөтерелә, Айнурга килеп җитеп, кызның муенындагы яфракларны очыртып та китте.

16) Рафис, йөгергән урыныннан туктап:

- Апа-а-а-а, ни булды? – дип, кире борылып килде. 17) Айнур, яшь аралаш:

- Җил алып китте... – дип кенә әйтә алды. 18) Рафис караса, күктә апасы хәрәмләшеп җыйган берсеннән-берсе матур яфраклар талпына иде.

 *(Нәкыйп Каштанов буенча\*)*

\* Нәкый Каштанов (Нәкыйп Фәсхетдин улы Каштанов) (1942) – балалар язучысы. Татарстан Язучылар берлеге әгъзасы. “Тылсымлы курай”, “Бүрекле багана”, “Киклирле гөмбә”, “Читекле алмагач”, “Канатлы чәчәкләр һ.б. китаплар авторы.

|  |
| --- |
| **2-10 нчы биремнәрнең җавапларын сүз (сүзтезмә) яки цифр белән күрсәтегез.** |

**2.** **Ирен гармониясенә** буйсынган сүзләр кулланылган җөмләне күрсәтегез.

1) Алар “Мине ал!”, “Мин менә монда!” дигәндәй кызыктырып чакыралар, җилгә ияреп, аяк астына түшәләләр.

2) Матуррак яфрак тапкан саен, апасы:

- Кара әле, Рафис, мин ниндиен таптым! – дип мактана.

3) Бераздан соң Айнур энесен өйгә чакырды.

4) Менә кинәт көчле җил кузгалып, башта Рафисны йолкып-талкып үтте, аннан соң, бөтерелә-бөтерелә, Айнурга килеп җитеп, кызның менындагы яфракларны очыртып та китте.

 Җавап\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**3.** Сөйләмнең сәнгатьлелеген арттыру максатыннан, **фразеологик әйтелмә** кулланылган җөмләне күрсәтегез.

1) Айнур бик ашыгып җыя, хәтта энесе күреп алган яфракларны да аның кул астыннан ук тартып алырга өлгерә.

2) Энесе кулын сузган килеш авызын ачып кала һәм тагын тырыша-тырыша җыярга керешә.

3) Рафис гарьлегеннән чүт кенә еламыйча калды.

4) Апасы кочагындагы яфракларга карап көрсенде Рафис, ләкин калып җыясы итмәде.

 Җавап\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**4.** 7-10 нчы җөмләләрдән **чагыштыру һәм артыклык дәрәҗәсендәге асыл сыйфатларны** күчереп языгыз.

 Җавап\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**5.** 6-9 нчы җөмләләрдән **каршы куючы теркәгечне** табып языгыз.

 Җавап\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**6.** 18 нче җөмләдән *ямьсез* сүзенең **антонимын** табып языгыз.

 Җавап\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**7.** 13 нче җөмләнең **грамматик нигезен** күчереп языгыз.

 Җавап\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**8.** 5-7 нче җөмләләрдән **иярченле кушма җөмләнең** номерын языгыз.

 Җавап\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**9.** Иярчен җөмләдән соң куелган **тыныш билгесенең** номерын языгыз

Тик үзе, (1) Рафис күреп өлгергәнче, (2) күзләрен елтыратып, (3) тапкан яфрагын тиз генә артка яшерә. (4)

 Җавап\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**10.** Сөйләмнең тәэсир итү көчен арттыру өчен, 10-14 нче җөмләләр арасыннан **кире сүз тәртибе** файдаланылган җөмләнең номерын языгыз.

 Җавап\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**3 нче бүлек**

|  |
| --- |
| **2 нче бүлектә укылган текстны файдаланып, 11.1, 11.2 нче биремнәрнең бары тик берсен генә сайлап алып үтәгез. Яза башлар алдыннан, сайланган биремнең номерын күрсәтегез.** |

**11.1. «...яфраклар шундый матур: сары, кызыл, куе кызыл, көрән, тагын әллә нинди төслеләр...** **Рафис караса, күктә апасы хәрәмләшеп җыйган берсеннән-берсе матур яфраклар талпына иде »** җөмләләрендә әйтелгән фикерне сез ничек аңлыйсыз?

 Фикерегезне раслау өчен, укылган тексттан **2 мисал** китерегез. Файдаланган җөмләләрнең номерларын языгыз яки тексттан цитата китерегез.Сочинениене мәкаль яки әйтемнән башлый аласыз. Аны фәнни яки публицистик стильдә язарга мөмкин.

Сочинениенең күләме **50 сүздән** дә ким булмаска тиеш.

Сочинениене чиста һәм танырлык итеп языгыз.

Укылган текстка таянып язылмаган эшкә билге куелмый.

Бирелгән текстны күчереп яисә аның эчтәлеген аңлатмаларсыз язган өчен, билге куелмый (ноль балл куела).

**11.2.** **“Алдыйм дигән – үзе алданыр”** мәкале бар халыкта. Аның мәгънәсен ничек аңлыйсыз? **“Алдыйм дигән – үзе алданыр”** темасына сочинение языгыз. Фикерегезне раслау өчен, укылган тексттан – **1 мисал**, үзегезнең тормыш тәҗрибәсеннән **1 мисал** китерегез.

Сочинениене мәкаль яки әйтемнән башлый аласыз. Аны фәнни яки публицистик стильдә язарга мөмкин.

Сочинениенең күләме **50** сүздән дә ким булмаска тиеш.

Сочинениене чиста һәм танырлык итеп языгыз.

Укылган текстка таянып язылмаган эшкә билге куелмый.

Бирелгән текстны күчереп яисә аның эчтәлеген аңлатмаларсыз язган өчен, билге куелмый (ноль балл куела).

Бу вариант В.А.Гарипова,Г.Р.Шакированың “Татар теле.9 нчы сыйныф.Бердәм Республика тесты үтүгә әзерләнү өчен кулланма”.Казан.”Гыйлем “ нәшрияты.2015. китабының 4--9 нчы битләреннән алынды.

 Җаваплар

|  |  |
| --- | --- |
| I вариант биремнәре | Җаваплар |
| 2 | 4 |
| 3 | 2 |
| 4 | матурракбик матур |
| 5 | тик |
| 6 | матур |
| 7 | Айнурчакырды |
| 8 | 6 |
| 9 | 2 |
| 10 | 14 |